Pandemija i poljoprivreda

„Teškog li vremena!“, uz veliki uzdah rekla bi moja susjeda starije životne dobi. Što li ju je to dočekalo pod stare dane? Cijeli život se bavi poljoprivredom i od nje živi, a sad odjednom nema kupaca za njenu stoku. Boje li se virusa ili im samo zabrana napuštanja mjesta stanovanja ne dozvoljava da joj dođu na kućni prag? Postoji mogućnost on-line prodaje kod ovlaštenih OPG-ova sa prodajom voća, povrća, pilića, jaja..., svih proizvoda koji se mogu staviti u prtljažnik auta i uz odgovarajuću e-propusnicu predati kupcu. Moja susjeda ne posjeduje pametni telefon, a i da ga posjeduje, nije isto prevesti 20 komada jaja i tele od 200 kg. Naravno i sjetva je u tijeku, ako nemaš propusnicu ne možeš otići u grad i kupiti sjeme, gnojivo. Kao što i piše u članku „Zaorimo hrvatska polja“ postoji povećano zanimanje za selo i proizvode koje proizvode naši poljoprivrednici, ali samo zato što ljudi iz grada znaju da je domaće zdravo i da će virus najkasnije doći na ruralno područje.

Pandemija nikome ne odgovara. Mojoj obitelji, kao OPG-u, otežana je ovogodišnja sjetva i prodaja stoke. Prva prepreka je strah. Strah je dobar, rekli bi, ali strah od zaraze prilikom odlaska u kupovinu najosnovnijih namirnica i potrepština je sasvim neka druga vrsta straha. Ta odgovornost koja se odnosi na tebe da odeš i vratiš se, a pritom ne zaraziš svoju obitelj i time ugroziš nečiji život, pogotovo onih starijih ukućana, je vjerojatno najgora pozicija u kojoj se može naći bilo koji čovjek na svijetu ovih dana. Kod nas je još dobro, kažu, to je zbog silnih mjera koje je poduzela naša Vlada. Jedna od tih je već spomenuta mjera zabrane napuštanja mjesta stanovanja. Rijetko koje ruralno naselje ima poljoprivrednu ljekarnu/trgovinu. One su rezervirane za gradove, bez puno logike, kako bi seljak došao u grad u trgovinu po sjeme za sjetvu, pri čemu mora imati e-propusnicu. Mnogi seljaci ni danas ne znaju što je to e-propusnica i kako do nje doći. Većina tih ljudi su informatički neobrazovani i nisu informirani. Stoga je takva kupovina otežana. Također, nema prodaje na placu, kumice koje beru salatu nemaju je gdje prodati, on-line trgovina ne dolazi u obzir jer one ne posjeduju tehničku opremu ni znanje za takvu vrstu prodaje. Što će onda biti s tim silnim salatama koje su trebale postati novac za život našim kumicama? Često se susrećem u okolini s takvim slučajevima, nekolicina me je čak pitala, kao tehničara za računalstvo, mogu li im organizirati on-line prodaju, no našla sam drugi način da im pomognem. Poznanstvo, najvažnije u ovim vremenima je imati poznanstvo, jer tako se brzo proširi vijest da kumica sa štanda 5 živi 3 km dalje i ima svježu salatu za prodaju. Na taj način sam pomogla svojim susjedima od kojih i sama kupujem rano povrće. Zahvalnost je neizmjerna, no vratimo se na moju susjedu iz uvoda ovoga teksta. Koliko god se trudila putem poznanstava i Internet oglašavanja, nisam našla kupca za stoku koji bi bio u mogućnosti doći i preuzeti narudžbu sam. Trenutna politika dopušta uvoz, no ne i izvoz, tako da se ništa nije promijenilo po tom pitanju. U ovim teškim vremenima ljudi svakako žele uštedjeti, pa biraju jeftinije, uvezeno meso, čast iznimkama koji pokušavaju doći do domaćih proizvoda. Takvi ljudi su svjesni da je domaće kvalitetno i oni su ga kupovali i prije pandemije, a ostali koji također posežu za domaćom hranom svjesni su samo činjenice da će virus najkasnije doći na selo.

Mi na selu smo i tako izolirani, stanovništvo nije prenapučeno, nema stalnog kontakta s puno ljudi i vjerojatnost zaraze je puno manja. Tako razmišljaju i povratnici iz inozemstva, ali i iz naših gradova na selo. Tijekom pandemije vratilo se 10-ak tisuća ljudi samo u Slavoniju. U moj kraj su se vratili gotovo svi koji su otišli, možda privremeno, možda ne. Možda nakon ove pandemije hrvatsko selo malo živne, mladi ipak ostanu, poveća se potražnja za domaćim proizvodima i počne se ukazivati potrebno poštovanje za nas male seljake.